Gebruik van helikopter na Potch is "wanbesteding" | Maroela Media
Argieffoto van 'n Puma-helikopter van die SA Lugmag
"Die Suid-Afrikaanse Nasionale Burgerlike Organisasie en die ANC het Vrydag geëis dat 'n memorandum, wat vereis dat stappe teen die voormalige burgemeester van Tlokwe, Maphetle Maphetle, gedoen moet word, aan pres. Jacob Zuma oorhandig moet word," het David Maynier, LP vir die DA, gesê. "Nosiviwe Mapisa-Nqakula, minister van verdediging, is egter in sy plek gestuur en sy het met 'n lugmag-helikopter in Tlokwe opgedaag."
Hy sê die besoek hou verband met die ANC en nie die regering nie. "Die besoek was spesifiek om die ANC se onmin te hanteer en hou nie verband met die departement van verdediging nie," het Maynier gesê. "Die minister se gebruik van 'n militêre helikopter vir 'n party-politieke vergadering is 'n misbruik van staatshulpbronne. Dit is ook teenstrydig met die ministeriële handboek."
Sonwabo Mbananga, woordvoerder vir Mapisa-Nqakula, sê bewerings dat die besoek met ANC-sake verband hou, is "ongegrond". "Die president kan te eniger tyd 'n lid van die kabinet versoek om 'n vergadering by te woon wat nie direk verband hou met hul posbeskrywing nie, solank dit verband hou met regeringskwessies," het Mbananga gesê. "Die minister het nie as 'n ANC-lid die vergadering bygewoon nie. Sy is deur die president versoek. Dit het nie oor die ANC gehandel nie, dit was oor die vermoë van die regering om daar te funksioneer."
Mbananga sê die minister het die helikopter gebruik om so gou as moontlik in Tlokwe aan te kom, aangesien die situasie "plofbaar" was.
Maynier sê die DA wil weet of die vlug deur die sekretaris van verdediging goedgekeur is, wat die totale koste van die vlug was en of die lugmag vantevore gebruik is vir "party-politieke vergaderings". "Die minister moenie die SA Lugmag as die ANC se eie lug-taxidiens gebruik nie."
Die ANC het verlede Donderdag gesê Maphetle bly die burgemeester van Tlokwe (Potchefstroom), ondanks die feit dat hy tydens 'n "onwettige" raadsvergadering ontsetel is. Die ANC het 'n aansoek by die Pretoriase hooggeregshof ingedien om die vergadering onwettig te verklaar. Geen hofdatum is intussen vasgestel nie.
DA-raadslid Annette Combrink is op 2 Julie vir die tweede keer sedert November as burgemeester tot die munisipaliteit verkies.
Video: Vroue swaai appels in kitskosrestaurant
Ek stem saam met die DA hier, hierdie besoek het klaarblyklik gegaan oor die uitgeskopte burgemeester wat soos 'n neut aan 'n wolkombers klou aan sy amp as burgemeester en het niks met die bestuur van die land te doen nie. Die ANC het nog nie geleer waar word die streep getrek tussen regering en party nie, dit is net te gerieflik om vinnig op 'n lugmag helikopter te spring en daarmee rond te vlieg. Die weermag vlieeniers se vliegure word ingekort, die vliegtuie en helikopters staan op die grond omdat daar nie geld is om dit te vlieg nie,… Lees meer »
Dis "klou soos 'n neet", nie 'n "neut" nie. 'n Neet is die eier van 'n luis, en nete klou dus aan hare, nie aan wolkomberse nie. Die soortgelyke uitdrukking wat met wolkomberse te doen het, is bietjie skurf om hier te gebruik.